Haaie weer Leeus se baas op EllisparkFoto: GB Jordaan Wanneer ŉ skoolafrigter voor derbydag oor die naweek se belangrike wedstryd teen die buurskool gepols word, is sy antwoord gewoonlik ŉ baie voorspelbare “die span wat hul geleenthede die beste benut, sal wen”. Toegegee, dit verg nie verstommende logika om dié gevolgtrekking te kom nie, maar dit is ŉ universele waarheid wat rugby betref. En vandag het die Leeus gedurende hul Curriebeker-stryd in Johannesburg teen die Haaie hulself beslis nie aan daardie skoolafrigter gesteur nie en verskeie kanse in die Jukskeirivier gesmyt. Hoewel hulle met die meeste balbesit, gebiedsvoordeel én drieë gespog het, het hulle steeds die wedstryd 30-28 verloor. Dan was ŉ paar stelskoppe ook van die hand gewys – wanneer ŉ mens terugkyk na só ŉ naelbytstryd, is nege punte baie wanneer jy die wedstryd met net twee punte verloor het. Die Durbaniete blyk om die Leeus se temmers in die Johannesburg te wees – hulle het hul Superrugby-wedstryd in die Goudstad 42-6 gewen. Foto: GB Jordaan Jeremy Ward was vandag ŉ doring in die Leeus se vlees en sy twee drieë het gesorg dat die Haaie die voortou neem, maar die Johannesburgers het, soos wat hul gewoonte hierdie seisoen is, goed teruggeveg. Toe Marnus Schoeman in die 75ste minuut gaan druk om die telling 28 -30 te maak, was die leeutrop los in die akwarium en ŉ paar senutergende oomblikke het op die besoekers gewag. Maar ŉ aanslaan het die Leeu-vlam uitgedoof en die Haaie het die Leeu-toets geslaag. Vir die tweede agtereenvolgende wedstryd kon die Johannesburgers nie die wedstryd in doodsnikke beklink nie. Haaie: Drieë: Jeremy Ward (2) en Sanele Nohamba. Doelskoppe: Nohamba (2) en Rhyno Smith. Strafskoppe: Nohamba (2) Leeus: Drieë: Shaun Reynolds (2), Tyrone Green, Marnus Schoeman. Doelskop: Reynolds. Strafskoppe: Reynolds (2).